text: KIF henter snæver sejr over Sønderjyske
  04 oktober 2012 kl. 20.06
  KIF Kolding København var på randen af det første pointtab i sæsonen, men vandt knebent over Sønderjyske.
  KIF Kolding København rykkede torsdag aften fra i toppen af den danske håndboldliga.
  Den stjernespækkede trup måtte dog gennem en meget vanskelig kamp, før Sønderjyske blev besejret med 27-26 på udebane.
  Hjemmeholdet førte 11-10 ved pausen.
  KIF Kolding København var bagud 22-24, inden det lykkedes at hive den ventede sejr i land.
  Lukas Karlsson og Kim Andersson scorede begge syv mål for vinderholdet.
  Mikkel Ibsen, Rune Ohm og Anders Zachariassen scorede alle fem mål for Sønderjyske.
  KIF Kolding København har fem sejre i lige så mange kampe.
  Eftersom Bjerringbro-Silkeborg onsdag led sæsonens første pointtab i ligaen med et 20-27-nederlag ude til Aalborg Håndbold, er KIF Kolding to point foran sidste sæsons sølvvindere.
  